The Fearless Hyena

The Fearless Hyena er en hongkongkinesisk actionkomedie og kampsportfilm fra 1979 regissert av Jackie Chan (hans regidebut). Filmen handler om Lung, en ung mann som har lært en hemmelig form for Kung fu av sin bestefar. Bestefaren er den siste gjenlevende som besitter denne teknikken og ønsker å viderebringe den før sin død. Lung er imidlertid uforsiktig med det han har lært og avslører kampteknikkens opphav, noe som fører til at en fiende fra en annen klan oppsporer og dreper hans bestefar. Omsider møter Lung tiggeren Unicorn, som i virkeligheten viser seg å være en mester og den siste i hans klan som besitter disse kampkunnskapene. Unicorn har videreutviklet teknikken i en retning basert på fire grunnleggende følelser; Lykke, glede, melankoli og sinne. Han tar Lung under sine vinger og gjør ham klar til å møte fienden og hevne sin bestefars død. Jackie Chan spiller selv hovedrollen, mens sentrale biroller spilles av James Tien, Dean Shek, Yen Shi-Kwan og Lee Kwan. Som de fleste andre filmer med Jackie Chan inneholder også denne betydelig mengder med orientalsk kampkunst og akrobatikk. Filmens originalspråk er kinesisk, men den ble lansert internasjonalt med engelsk dubbet tale.

The Fearless Hyena ble en stor suksess i Hongkong hvor den innbrakte nærmere HKD 5,5 millioner (ca 7 millioner kroner). Den ble også populær i Sør-Korea.

I 1983 kom en oppfølger: Fearless Hyena Part II. Også denne med Chan, men ikke regi.

I 2020 ble filmen lansert på Blu-ray i en restaurert versjon.

Rollebesetning 
(utvalg)

 Jackie Chan – Shing Lung (som Jacky Chan)
 James Tien – Ching Pang-pei, Lungs bestefar
 Dean Shek – kisteselgeren (som Shih Tien)
 Yen Shi-Kwan – Yam Tin-fa, en ond kung fu-mester (som Yen Si Kuan)
 Lee Kwan – Tee Cha, leder av klanen Everything (som Li Kuen)
 Chen Hui-Lou – Unicorn
 Rocky Cheng – "The Willow Sword" Bar Tar
 Chiang Chih-ping
 Chu Siu-wa
 Eagle Han-ying – Chin Wa-li

Referanser

Eksterne lenker 
 

Filmer fra 1979
Hongkongkinesiske actionkomedier
Hongkongkinesiske kampsportfilmer